《赠道士张谦中》
宋代·饶节

道人髭须似民部，平生篆隶心独苦。世间笔墨一点无，骎骎气象追千古。

道人得师在何许，秦汉鼎彝周石鼓。若峄山碑若诅楚，二李而下初不数。

异时心醉不窥园，依绳作直规作圆。一朝妙解古人意，脱落尺度诚其天。

嗟君绝艺世无敌，勿示时流渠未识。我亦当年好古人，推席为君三叹息。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。